Author: Peter
Last saved by: CahojovaM
Company: urad

Predkladacia správa

	Návrh zákona, ktorým sa mení a dopĺňa zákon č. 380/1997 Z. z. o peňažných náležitostiach vojakov v znení zákona č. 563/2001 Z. z. sa predkladá na základe Plánu legislatívnych úloh vlády Slovenskej republiky na rok 2001.

	Cieľom predkladaného návrhu  zákona je vytvoriť perspektívy rastu profesionalizácie a zdokonaliť systém finančného zabezpečenia vojakov. Úsilie o reformu ozbrojených síl a o členstvo v NATO si vyžaduje uskutočniť v ozbrojených silách podstatné zmeny prakticky vo všetkých oblastiach. Ťažiskovými, z pohľadu predloženého návrhu zákona, sú zmeny v personálnej oblasti. V armáde nastanú výrazné presuny v hodnostných štruktúrach profesionálnych vojakov a nevyhnutná je aj celková redukcia počtov profesionálnych vojakov v skupine generáli a dôstojníci, v skupine vyšší práporčíci a naopak vznikne potreba výrazného zvýšenia počtu poddôstojníkov a mužstva. Vzhľadom na uvedené, armáda potrebuje vytvoriť motivujúce prostredie vzbudzujúce záujem občanov o profesionálny výkon vojenských povolaní a to najmä v hodnostnej kategórii mužstva a poddôstojníkov.

	Časť úprav zákona je vyvolaná zmenami, ktoré vyplývajú z návrhu zákona, ktorým sa mení a dopĺňa zákon č. 370/1997 Z.z. o vojenskej službe v znení neskorších predpisov. Ide o ustanovenie nových vojenských hodností, nové riešenia ubytovacej a bytovej politiky profesionálnych vojakov.

	Spôsob zvýšenia funkčných platov a hodnostných príplatkov, ktorý predpokladá najvýraznejší nárast pre najnižšie platové triedy a najnižšie vojenské hodnosti pri nutnosti zachovať proporcionalitu súčasného systému odmeňovania, je podriadený zámeru transformovať ozbrojené sily. Redukcia maximálnej hranice osobného príplatku sa navrhuje v súlade so všeobecným trendom znižovania miery tzv. nenárokových zložiek platu v rámci štátom regulovaných mzdových systémov.

	V predkladanom návrhu zákona sa navrhujú doplniť ustanovenia o osobitných jednorazových peňažných náležitostiach profesionálnych vojakov, ktorými sú príspevok pri vzniku dočasného služobného pomeru a stabilizačný príspevok. Uvedené príspevky majú za cieľ podporiť proces doplnenia ozbrojených síl.

	Úpravou ustanovenia o príplatku za spravodajskú činnosť sa dosiahne kompatibilita pri finančnej kompenzácii rizík, ktoré prináša výkon porovnateľných špeciálnych činností Vojenského spravodajstva a Slovenskej informačnej služby.

	Dopad zmien, resp. doplnení jednotlivých ustanovení na rozpočtovú kapitolu Ministerstva obrany Slovenskej republiky je uvedený v tabuľke, ktorá je súčasťou doložky finančných, ekonomických, environmentálnych vplyvov a vplyvov na zamestnanosť. V uvedenej doložke sú vyčíslené tiež predpokladané vplyvy na rozpočtové kapitoly Ministerstva vnútra Slovenskej republiky a Ministerstva dopravy, pôšt a telekomunikácií Slovenskej republiky.

	Predkladaný návrh zákona bol zaslaný v rámci medzirezortného pripomienkového konania 39 subjektom. Pripomienky uplatnilo 13 subjektov, 14 subjektov nemalo k predloženému návrhu zákona žiadne pripomienky a ostatné subjekty sa v rámci lehoty stanovenej na medzirezortné pripomienkové konanie k návrhu zákona nevyjadrili. Akceptovateľné pripomienky boli do znenia návrhu zákona zapracované. Požiadavka Ministerstva financií Slovenskej republiky na získanie súhlasu na hradenie zvýšených výdavkov v roku 2002 z vlastných rozpočtových kapitol od Ministerstva vnútra Slovenskej republiky a Ministerstva dopravy, pôšt a telekomunikácií Slovenskej republiky nebola v čase predloženia materiálu na rokovanie vlády Slovenskej republiky splnená. Na rokovaní o zásadnej pripomienke Ministerstva práce, sociálnych vecí a rodiny Slovenskej republiky  týkajúcej sa odkladu účinnosti návrhu zákona na 1. január 2003 nedošlo k dohode.

	Vyhodnotenie pripomienkového konania je súčasťou materiálu predkladaného na rokovanie vlády Slovenskej republiky.